Ir-Regolament tal-Kummissjoni (KE) Nru 350/2002
tal-25 ta’ Frar 2002
li jemenda r-Regolament (KE) Nru 1092/2001 partikolarment fir-rigward tas-sena tas-suq tal-lumi li jintbagħat għall-ipproċessar
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KE) Nru 2202/96 tat-28 ta' Ottubru 1996 li jdaħħal skema Komunitarja ta' għajnuna għal produtturi ta' ċertu frott taċ-ċitru [1], kif l-aħħar emendat bir-Regolament tal-Kummissjoni (KE) Nru 1933/2001 [2], u b’mod partikolari l-Artikolu 6 tiegħu,
Billi:
(1) F’dawn l-aħħar snin il-produzzjoni u l-ipproċessar ta’ lumi tal-Komunità ċċaqlaq mill-aħħar tar-rebbiegħa u s-sajf għall-ħarifa u x-xitwa minħabba bidliet fil-varjetajiet imħawlin minn kummerċjanti. Is-sena tas-suq għal-lumi preskritta fl-Artikolu 2 tar-Regolament tal-Kummissjoni (KE) Nru 1092/2001 tat-30 ta’ Mejju 2001 li jippreskrivi regoli dettaljati għall-applikazzjoni tar-Regolament tal-Kunsill (KE) Nru 2202/96 li jintroduċi skema ta’ għajnuna Komunitarja għal produtturi ta’ ċertu frott taċ-ċitru [3] għandu għalhekk ikun emendat, biex jaddattah għal dawn iċ-ċirkostanzi ġodda. Il-perjodu kopert mis-sena tas-suq għandu jkun l-istess bħal dak ta’ frott taċ-ċitru ieħor, mill-1 ta’ Ottubru sat-30 ta’ Settembru tas-sena ta’ wara.
(2) Din l-emenda għas-sena tas-suq tinvolvi bidliet f’disposizzjonijiet oħra tar-Regolament (KE) Nru 1092/2001, b’mod partikolari il-perjodu ekwivalenti, id-dati għal iffirmar ta’ kuntratti u emendi għalihom, id-dati għas-sottomissjoni ta’ applikazzjonijiet għal għajnuna u għal ħruġ ta’ pagamenti ta’ għajnuna, u d-dati li fihom għandhom isiru notifiki.
(3) Biex tiffaċilita t-transizzjoni bejn is-sena tas-suq il-qadima u l-ġdida, disposizzjonijiet transitorji għandhom ikunu adottati biex tkun estiża s-sena tas-suq 2001/02 ħalli tkopri l-perjodu l-1 ta’ Ġunju sat-30 ta’ Settembru 2002.
(4) Dawn id-disposizzjonijiet transitorji jikkonċernaw, b’mod partikolari, l-istabbiliment ta’ emendi speċjali għal kuntratti fis-seħħ fl-2001/02 biex jestenduhom sat-30 ta’ Settembru 2002, id-dati għas- sottomissjoni ta’ applikazzjonijiet għal għajnuna u l-għoti ta’ għajnuna għall-perjodu ta’ estensjoni, l-ammont ta’ għajnuna u n-notifiki lill-Kummissjoni.
(5) L-emenda tad-data tas-sena tas-suq tal-lumi toħloq in-neċessità li jkun emendat il-perjodu ekwivalenti. Għall-fini tal-kalkolazzjoni ta’ l-għajnuna għas-sena tas-suq 2002/03, kull eċċess tal-limiti għas-sena tas-suq 2001/02 għandu jkun stmat fuq il-bażi tal-kwantitajiet medji pproċessati b’għajnuna matul it-tliet perjodi ekwivalenti ta’ qabel is-sena tas-suq li għaliha l-għajnuna għandha tkun stabbilita, permezz ta' estensjoni mill-1 ta’ April ta’ sena waħda tas-suq sal-31 ta’ Marzu ta’ dik ta’ wara.
(6) Il-miżuri li jipprovdi għalihom dan ir-Regolament huma skond l-opinjoni tal-Kumitat ta’ Amministrazzjoni għal Frott u Ħxejjex Friski,
ADOTTAT DAN IR-REGOLAMENT:
KAPITOLU I Emendi
Artikolu 1
Ir-Regolament (KE) Nru 1092/2001 huwa b’dan emendat kif ġej:
1) L-Artikolu 2 huwa emendat kif ġej:
- paragraph 1 huwa mibdul b'dan li ġej:
"1. Is-snin tas-suq fis-sens ta’ l-Artikolu 6 tar-Regolament (KE) Nru 2202/96, minn hawn ’il quddiem imsemmijin bħala s-'snin tas-suq', għandhom jiddekorru mill-1 ta’ Ottubru sat-30 ta’ Settembru għal:
- larinġ ħelu,
- Mandolin, klementini u satsumi,
- grapefruit u pomelos,
- lumi.";
- il-paragrafu 3 huwa sostitwit b’li ġej:
"3. Għal sena tas-suq speċifika, il-"perjodu ekwivalenti" li jirreferi għalih l-Artikolu 5(2) tar-Regolament (KE) Nru 2202/96 għandu jiddekorri mill-1 ta’ April tas-sena tas-suq ta’ qabel sal-31 ta’ Marzu tas-sena kurrenti."
2. L-Artikolu 3(7) huwa sostitwit b'li ġej:
"7. Fil-każ ta’ kuntratti multiannwali, il-prezz li jirreferi għalih il-paragrafu 3(f) għal kull sena tas-suq għandu jiġi stabbilit meta l-kuntratt relevanti jkun iffirmat. Madankollu, il-prezz applikabbli għal sena tas-suq speċifika jista’ jiġi rivedut, bi qbil bejn iż-żewġ partijiet, b’emenda bil-miktub għall-kuntratt qabel l-1 ta’ Novembru tas-sena tas-suq in kwestjoni."
3. L-Artikolu 5 huwa emendat kif ġej:
- il-paragrafu 1 huwa sostitwit b'li ġej:
"1. Kuntratti għandhom ikunu konklużi mhux iktar tard mill-1 ta’ Novembru tas-sena tas-suq in kwestjoni.",
- il-paragrafu 3 huwa sostitwit b'li ġej:
"3. Fil-każ ta’ kuntratti multiannwali, il-kwantità inizjalment stabbilita għal kull sena, fis-sens ta’ l-Artikolu 3(3)(c), tista’ tkun emendata bil-miktub bil-qbil taż-żewġ partijiet. L-emenda għandha tinkludi n-numru ta’ identità tal-kuntratt li għalih tirrelata. Emendi għandhom ikunu konklużi qabel l-1 ta’ Novembru tas-sena tas-suq in kwestjoni. Il-kwantità li għandha tkun ikkonsenjata kull sena kif preskritt fl-emenda ma tistgħax teċċedi l-40 % tal-kwantità inizjalment stabbilita fil-kuntratt għas-sena speċifika."
4. Fl-Artikolu 12(1), il-punti (a) u (b) huma sostitwiti b'li ġej:
"(a) għal kwantitajiet aċċettati għal proċessar matul l-ewwel nofs tas-sena tas-suq, mhux iktar tard mit-30 ta’ April;
(b) għal kwantitajiet aċċettati għal proċessar matul it-tieni nofs tas-sena tas-suq, bl-eċċezzjoni tal- mandolin u l-klementin, mhux iktar tard mill-31 ta’ Ottubru tas-sena tas-suq ta’ wara;".
5. Fl-Artikolu 14(1), il-punti (a) u (b) huma sostitwiti b'li ġej:
"(a) għal kwantitajiet aċċettati għal proċessar matul l-ewwel nofs tas-sena tas-suq, mhux iktar tard mit-30 ta’ Ġunju;
(b) għal kwantitajiet aċċettati għal proċessar matul it-tieni nofs tas-sena tas-suq, bl-eċċezzjoni tal- mandolin u l-klementin, mhux iktar tard mill-31 ta’ Diċembru tas-sena tas-suq ta’ wara."
6. Fl-Artikolu 23(1), il-punti (b) u (ċ) huma sostitwiti b’li ġej:
"(b) il-kwantità ta’ kull prodott ikkuntrattjat fis-sena tas-suq korrenti, imqassmin skond it-tip tal-kuntratt, mhux iktar tard mill-15 ta’ Diċembru;
(ċ) il-kwantità ta’ kull prodott ikkunsinnat għal proċessar taħt ir-Regolament (KE) Nru 2202/96 fil-perjodi li jirreferi għalihom l-Artikolu 2(3), mhux iktar tard mill-1 ta’ Awissu tas-sena tas-suq kurrenti.
Fil-każ tal-klementini, din il-kwantità għandha titqassam fi prodotti kkunsinnati għal proċessar fi flieli min-naħa l-waħda u f’meraq mill-oħra."
KAPITOLU II Disposizzjonijiet transitorji
Artikolu 2
1. Is-sena tas-suq 2001/02 għal-lumi għandha tkun estiża biex tkopri l-perjodu l-1 ta’ Ġunju sa t-30 ta’Settembru 2002.
2. Id-disposizzjonijiet li ġejjin għandhom japplikaw matul l-estensjoni tal-perjodu msemmi fil-paragrafu 1:
(a) Organizzazzjonijiet ta’ produtturi u proċessuri jistgħu jiffirmaw emendi speċjali għal kuntratti multiannwali u kuntratti għal sena tas-suq speċifika fis-seħħ matul is-sena tas-suq 2001/02 biex jistabbilixxu l-kwantità u l-prezz ta’ lumi li għandu jkun ikkunsinnat lill-industrija ta’ l-ipproċessar matul il-perjodu ta’ estensjoni li jipprovdi għalih il-paragrafu 1. Kull kuntratt jista’ jkun estiż b’emenda waħda speċjali.
Din l-emenda għandha tispeċifika:
- in-numru ta’ identità tal-kuntratt li għalih tirrelata,
- il-kwantità ta’ lumi li għandha tkun ikkunsinnata lill-industrija ta’ l-ipproċessar,
- il-prezz li għandu jitħallas lill-organizzazzjoni tal-produtturi għall-kwantità li jirreferi għaliha t-tieni inċiż.
Dawn l-emendi għandhom ikunu ffirmati mhux iktar tard mill-15 ta’ Mejju 2002, u organizzazzjonijiet ta’ produtturi li jiffirmaw dawn l-emendi għandhom jibagħtu kopja ta’ kull emenda lill-korp nominat mill-Istat Membru li fih l-uffiċċju prinċipali tiegħu jkun qiegħed u, jekk xieraq, lill-korp nominat mill-Istat Membru fejn għandu jsir l-ipproċessar. Dawn il-kopji għandhom jaslu għand l-awtoritajiet kompetenti mhux iktar tard mis-27 ta’ Mejju 2002.
Emendi għal kuntratti għal sena tas-suq waħda jistgħu jinkludu kwantitajiet ikkunsinnati minn produtturi individwali li ma kienux ikkonkludew qabel ftehim ta’ kunsinni ma’ organizzazzjoni ta’ produtturi skond l-Artikolu 8(3) tar-Regolament (KE) Nru 1092/2001. F’każijiet bħal dawn, l-Artikolu 8(1), (2), (3) u (4) ta’ dak ir-Regolament għandu japplika; l-iskadenza msemmija fl-Artikolu 8(4) ta’ dak ir-Regolament hija sostitwita bl-10 ta’ Mejju 2002.
(b) Fil-każ ta’ kuntratti għal sena tas-suq waħda, il-kwantità stabbilita fl-emenda msemmija fl-(a) tista’ tkun emendata bil-qbil taż-żewġ partijiet b’emenda bil-miktub oħra; il-kwantità li tipprovdi għaliha din it-tieni emenda ma tistgħax tkopri iktar minn 20 % tal-kwantità stabbilita bl-emenda speċjali msemmija fl-(a). Il-prezz stabbilit għal din il-kwantità addizzjonali għandu jidher f’din it-tieni emenda. Hu jista’ jkun differenti mill-prezz stabbilit fl-emenda speċjali msemmija fl-(a).
Il-kwantitajiet ikkunsinnati mill-membri ġodda li jkunu ssieħbu ma’ organizzazzjoni ta’ produtturi matul il-perjodu preskritt fil-paragrafu 1 għandhom ikunu inklużi f’din it-tieni emenda.
(ċ) L-organizzazzjonijiet ta’ produtturi u produtturi individwali msemmijin fl-Artikolu 8(2) tar-Regolament (KE) Nru 1092/2001 jistgħu jiffirmaw emendi speċjali għall-ftehim li jipprovdi għalihom l-Artikolu 8(3) ta’ dak ir-Regolament, għall-kwantitajiet li għandhom ikunu kkunsinnati għal proċessar matul il-perjodu ta’ estensjoni msemmi fil-paragraph 1. Dawn l-emendi speċjali għandhom ikunu ffirmati mhux iktar tard mill-10 ta’ Mejju 2002, u kopja għandha tintbagħat mill-organizzazzjoni ta’ produtturi li tiffirma l-kuntratt lill-korp nominat mill-Istat Membru li fih hemm l-uffiċċju prinċipali mhux iktar tard mis-27 ta’ Mejju 2002.
3. L-għajnuna matul il-perjodu ta’ estensjoni msemmi fil-paragrafu 1 għandha tkun l-għajnuna fis-seħħ fis-sena tas-suq 2001/02, kif preskritt fir-Regolament tal-Kummissjoni (KE) Nru 1033/2001 [4].
Organizzazzjonijiet ta’ produtturi għandhom jissottomettu l-applikazzjonijiet għal għajnuna tagħhom, għall-kwantitajiet aċċettati għal proċessar matul il-perjodu ta’ estensjoni li jipprovdi għalih il-paragrafu 1, lill-korp nominat mill-Istat Membru li fih hemm l-uffiċċju prinċipali mhux aktar tard mill-31 ta’ Ottubru 2002.
L-għajnuna għandha titħallas lill-organizzazzjonijiet ta’ produtturi mhux iktar tard mill-31 ta’ Diċembru 2002.
4. L-Artikolu 5(3) tar-Regolament (KE) Nru 1092/2001 m’għandux japplika għal-lumi matul il-perjodu ta’ estensjoni msemmi fil-paragrafu 1.
5. Minkejja l-Artikoli 10(4) u 11(1) tar-Regolament (KE) Nru 1092/2001, in-notifiki li għandhom isiru mill-organizzazzjonijiet tal-produtturi u proċessuri lill-korp nominat mill-Istat Membru fejn hemm l-uffiċċju prinċipali u, fejn applikabbli, il-korp nominat mill-Istat Membru fejn isir l-ipproċessar, għandhom isiru għal kull xahar u mhux iktar tard mill-għaxar jum tax-xaħar ta’ wara, matul il-perjodu ta’ estensjoni li jipprovdi għalih il-paragrafu 1.
6. Minkejja l-Artikolu 23(1)(ċ) tar-Regolament (KE) Nru 1092/2001, in-notifika li għandha tintbagħat mill-Istati Membri lill-Kummissjoni għandha tikkonċerna l-kwantità ta’ lumi kkunsinnata għal ipproċessar taħt ir-Regolament (KE) Nru 2202/96, matul il-perjodu mill-1 ta’ April sal-31 ta’ Marzu. Din in-notifika għandha tintbagħat mhux iktar tard mill-1 ta’ Awissu 2002.
Artikolu 3
Kuntratti multiannwali għal lumi għandhom ikunu addattati, rigward is-snin tas-suq wara d-dħul fis-seħħ ta’ dan ir-Regolament, għad-dati l-ġodda tas-sena tas-suq, permezz ta' l-emenda msemmija fl-Artikolu 5(3) tar-Regolament (KE) Nru 1092/2001.
Dħul fis-seħħ u applikazzjoni
Artikolu 4
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Madankollu, l-Artikoli 1 u 3 għandhom japplikaw mill-1 ta’ Ottubru 2002.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, 25 ta’ Frar 2002.